No n'hi ha pas prou

Amb dues rebolcades electorals absurdes i inesperades en poques setmanes, més un rosari de resultats lletjos en diversos llocs, NO N'HI HA PROU, ni per desanimar-se, ni per témer un futur massa negre.

Simplement... lo que cal és fer les coses bé. Lo que està passant ara és ben bé culpa dels partits d'«esquerres» que han governat anys i no han fet una política d'esquerres deguda. No han millorat sensiblement la vida de la població. Ni han recuperat errors anteriors. Si hem d'assenyalar un nom, no pas l'únic, però el més destacat, el més responsable, diria Messieur Hollande.

Però són uns bons quants, fins i tot sense arribar a recordar Mr Blair, el primer gran culpable. Jo no arribaria a posar-hi, no obstant això, el company Zapatero, però...

Davant tanta cessió als «poders», davant tant abandonament de la gent a les males mans d'autèntics lladres, moltes persones es desesperen, i es desesperen més d'una vegada, i al final acaben fent una mena de suïcidi polític.

Ens cal tornar, com sempre, a les arrels. I no vull dir tant a les ideològiques, sinó a les pràctiques. Cal augmentar salaris, pensions, sobretot augmentar impostos, ajudes, crear llocs de treball mitjançant iniciativa pública, habitatges públics, serveis públics forts, lleis que obliguin els bancs, que protegeixin els treballadors, els llogaters... i no hi haurà pas cap mena de feixisme.

Ara, a Catalunya no ho sé... Però a Espanya s'ha de fer realitat el pressupost previst. Si no pot ser per una majoria parlamentària, que sigui mitjançant decrets lleis. Però hauria de ser ara mateix.

I a aquells que semblen disposats a jugar-se la vida de la gent en la seva particular partida de daus, marginar-los. Que juguin, ells sols, però que deixin viure.

Si ara tenim un Mig Bon Govern, cosa que, cada vegada més, no acostuma a donar-se, exigim-li que compleixi sense miraments a ningú.

Antoni Ferret